अक्षया सकाळीं पांचांक उठ्ठा. जेवण आनी नाश्ता करपाचे धांवपळीन सदांच कसरत करपाचें उरता. साडे स वरांचेर भुरग्यांक उठोवन तांच्या स्कुलाक वचपाचे तयारेक लागचे पडटा. तांकां आठांक शाळेंत सोडून मागीर परत आकाशाक च्या करून दी आनी त्याच बोवाळांत आपल्या ऑफिसान वचपाची तयारी करप, टिफीनां भरप, बॅग भरप आनी त्याच बोवाळांत आनीक नदरेक पडटा तें काम करप. हें सगळे करता आसतना, आपूण सकाळीं 9. 30 वरांचेर ऑफिसांत पावतलें काय ना हाचो हुस्को आसता तो वेगळोच.
 परत ऑफिसांतल्यान आयले की च्या कर, भुरग्यांक खावपाक कर, आयदनां, कपडे साफ-सफाई, भुरग्यांचो अभ्यास, रातचें जेवण हातूंत केन्ना वेळ गेलो तें कळच ना. ऑफिसांतल्यान पुरो जावन सुद्धा तिका घरा येवन थाकाय मेळना. अक्षयाक न्हिदता म्हणसर सहज अकरा जातात.
 आकाश सातांक उठ्ठा. एक वर जिमान वता. घरा येतकच पेपर वाचीत च्या पिता. आयते टिफीन आनी बॅग तयार आसता तें घेवन ऑफिसांत वता. सांजे घरा येतकीच च्या पीत नॅटफ्लिक्स पळयता. इश्टाचो फोन आयल्यार तांच्या बरोबर chill करपाक वता. जगा वयल्यो खबर्यो करता आनी घरा येवन ताणून दिता.
 हें चित्र आमी जाय ते कडेन पळयतात. मागीर बायलांक 'सुपर व्हूमन' टॅग दिवन तिका खूश करपाचो प्रयत्न करतात. पूण ह्या सगळ्यांत तिचो शारिरीक आनी मानसीक कितलो छळ जाता तो आमका दिसना.
 उच्च शिक्षण क्षेत्रांत पळयल्यार बायलांचो आंकडो चड आसा. पूण नोकरी - वेवसाय क्षेत्रांत तांचो आंकडो कमी आसा. घरची वा भुरग्यांची जापसालदारकी कोणें घेवपाची हे थारायतले जाल्यार, बायलेकूच नोकरी आनी आपल्या सपनांचो बळी दिवचो पडटा. तिच्या घरच्या कामाका सुद्धा आमी कितलो वाव दिता हें प्रस्न चिन्ह. घरची जबाबदारी पेलपी बायलेक 24X7 कामां चालूच आसतात. तिच्या घरकाम श्रमाचें आमी अर्थीक मुल्यांकन केन्नाच करिनात.
 बारीक पळयत जाल्यार एक रांदपी 5000 ते 7000 घेता. एक ड्रायव्हर 8000 ते 90000 घेता. बेबी सिटर वा भुरग्यांक पळोवपी 10,000 ते 12,000 घेता. ट्युशन टिचर 3000 ते 4000 घेता. आमी ह्या कामाचो हिशोब केन्नाच करपाक वचना. पूण तिच्या कामाचो आमच्या GPP न कसलोच Value ना.
 वयल्यान 'म्हजी बायल घराच आसता', कांय काम करिना अशें सांगपी कितलेशेच घोव आमकां मेळटले.
 आमच्या समाजांत बायलांक सुशिक्षीत करपाचीं पावलां मारल्यांत. तिणें सगळ्या मळांचेर आपलें स्थान मेळयलां. पूण तिच्या घरकामाची जबाबदारी उणी जावंक ना. दादल्यांनीय घर कामांत मदत करपाक सक्रीय वांटो घेवपाची काळाची गरज आसा. आनी हाची जाणीव ताका ल्हान आसतनाच करपाची गरज आसा. घरच्या प्रत्येक सदस्यान घर कामां वांटून घेतलीं जाल्यार बायलेक स्वता खातीर थोडो वेळ मेळपाक शकता. तिचो ताण थोडो कमी जावपाक शकता.
 समाजाचे दर एक घटक कुटुंब, संस्था, मिडिया आनी हेर, हांणी हे अस्तित्वांत हाडपाक प्रामाणीक प्रयत्न करपाक जाय. बदल ल्हवू ल्हवू दिसता, पूण हे जातलें जाल्यार आमकां एक एकवटीत समाज म्हणून अदीक सक्रिय जावपाची गरज आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 